กระทรวงสาธารณสุข จับมือ 8 ภาคีเครือข่าย ส่งเสริม สนับสนุน สร้างความรอบรู้คนไทยบริโภคเครื่องดื่มที่มีความหวานอย่างเหมาะสม
นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวระหว่างเป็นประธานในพิธีลงนามบันทึกข้อตกลงความร่วมมือกับภาคีเครือข่าย การส่งเสริมการบริโภคเครื่องดื่มที่มีส่วนผสมของน้ำตาลอย่างเหมาะสมเพื่อสุขภาพที่ดีของคนไทย ว่าประเทศไทยกำหนดมาตรการจัดเก็บภาษีเครื่องดื่มที่มีน้ำตาลเกินเกณฑ์สุขภาพ ภายใต้พระราชบัญญัติภาษีสรรพสามิต มีผลบังคับใช้ตั้งแต่วันที่ 16 กันยายน พ.ศ. 2560 เป็นการจัดเก็บภาษีเครื่องดื่มที่ไม่มีแอลกอฮอล์ ซึ่งมีสัดส่วนของปริมาณน้ำตาลเกิน 6 กรัมต่อปริมาตรเครื่องดื่ม 100 มิลลิลิตรโดยจัดเก็บตามมูลค่าและตามปริมาณน้ำตาลในอัตราก้าวหน้า ปรับเพิ่มอัตราภาษีทุก 2 ปี ภายในระยะเวลา 5 ปี จนถึงปี 2566 ทั้งนี้ มีเป้าหมายเพื่อลดการบริโภคน้ำตาลล้นเกินในประชาชนและเพื่อให้ภาคอุตสาหกรรมได้ปรับตัวอย่างค่อยเป็นค่อยไป ในขณะเดียวกันหน่วยงานภาครัฐ ภาคเอกชน ที่เกี่ยวข้อง ได้ร่วมมือกันดำเนินมาตรการที่ไม่ใช่ภาษีเพื่อการบริโภคน้ำตาลที่เหมาะสมสำหรับคนไทยไปพร้อมกัน โดยความร่วมมือของภาคีเครือข่ายทั้ง 8 หน่วยงานร่วมกันลงนามบันทึกข้อตกลงความร่วมมือ ในการดำเนินงานเพื่อขับเคลื่อนการส่งเสริมการบริโภคเครื่องดื่มที่มีความหวานน้ำตาลอย่างเหมาะสม สร้างความรอบรู้ เพิ่มศักยภาพในการเลือกบริโภคเครื่องดื่มและสามารถเข้าถึงผลิตภัณฑ์ที่ดีต่อสุขภาพ